— Я вам больш скажу: пры рэдакцыі створана дзіцячая рэдкалегія, якую ўзначальвае Злата Качэрва. А з верасня ў часопісе запланаваныя інтэрвю з папулярнымі беларусамі — выканаўцамі, артыстамі, спартсменамі, якія будуць рабіць самі дзеці. Першы, з кім ужо дамовіліся, — дзядзя Ваня: гэта добры прыклад паспяховага беларускага спевака, пры тым семяніна і бацькі, які адказна выхоўвае дзяўчынку. Мяркую, праект будзе цікавы і для дарослых, і для дзяцей. Падобны эксперымент мы ўжо рабілі: падчас дзіцячых дзён Беларускага тыдня моды замовілі асобна відэакамеру і фатографа, і дзеці спрабавалі браць інтэрвю ў дызайнераў, прычым гэта ў іх няблага атрымлівалася. Таксама ў верасні правядзём дадатковы кастынг дзяцей-вядучых, каб інтэрвю можна было не толькі надрукаваць, але і выкласці ў сацсетках і на інтэрнэт-сайтах. Безумоўна, у гэтай справе дзецям дапамагаюць бацькі, што вельмі добра, бо мы стараемся пазіцыянаваць часопіс якраз як сямейны, бо ёсць шэраг тэм, якія бацькі мусяць растлумачыць дзецям альбо скарыстаць ва ўласным бацькоўскім досведзе.